
MOZZJONI GĦAL RIŻOLUZZJONI TAL-PARLAMENT EWROPEW
b’rakkomandazzjonijiet lill-Kummissjoni dwar il-ġlieda kontra l-vjolenza abbażi tal-ġeneru: vjolenza ċibernetika
(2020/2035(INL))
Il-Parlament Ewropew,
–	wara li kkunsidra l-Artikoli 2 u 3(3) tat-Trattat dwar l-Unjoni Ewropea,
–	wara li kkunsidra l-Artikolu 83(1) u l-Artikolu 225 tat-Trattat dwar il-Funzjonament tal-Unjoni Ewropea,
–	wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikolari l-Artikoli 7, 8, 10, 11, 12, 21, 23, 24, 25, 26 u 47 tagħha,
–	wara li kkunsidra l-komunikazzjoni tal-Kummissjoni tal-5 ta' Marzu 2020 bit-titolu "Unjoni ta' Ugwaljanza: Strateġija dwar l-Ugwaljanza bejn il-Ġeneri 2020-2025",
–	wara li kkunsidra l-komunikazzjoni tal-Kummissjoni tal-24 ta' Ġunju 2020 bit-titolu "Strateġija tal-UE dwar id-drittijiet tal-vittmi (2020-2025)",
–	wara li kkunsidra l-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza fuq in-Nisa u l-Vjolenza Domestika,
–	wara li kkunsidra r-riżoluzzjoni tiegħu tal-21 ta' Jannar 2021 dwar l-Istrateġija tal-UE għall-Ugwaljanza bejn il-Ġeneri[footnoteRef:1], [1:  Testi adottati, P9_TA(2021)0025.] 

–	wara li kkunsidra d-dispożizzjonijiet tal-istrumenti legali tan-Nazzjonijiet Uniti fil-qasam tad-drittijiet tal-bniedem, b'mod partikolari dawk li jikkonċernaw id-drittijiet tan-nisa, u strumenti oħra tan-Nazzjonijiet Uniti dwar il-vjolenza kontra n-nisa,
–	wara li kkunsidra r-riżoluzzjonijiet tal-Assemblea Ġenerali tan-Nazzjonijiet Uniti tas-16 ta' Diċembru 2020 bit-titolu "Intensification of efforts to prevent and eliminate all forms of violence against women and girls" (Intensifikazzjoni tal-isforzi għall-prevenzjoni u l-eliminazzjoni ta' kull forma ta' vjolenza kontra n-nisa u l-bniet) (A/RES/75/161) u "The right to privacy in the digital age" (Id-dritt għall-privatezza fl-era diġitali) (A/RES/75/176),
–	wara li kkunsidra r-riżoluzzjoni tal-Kunsill tad-Drittijiet tal-Bniedem tan-Nazzjonijiet Uniti tat-2 ta' Lulju 2018 bit-titolu "Accelerating efforts to eliminate violence against women and girls: preventing and responding to violence against women and girls in digital contexts" (L-aċċellerazzjoni tal-isforzi biex tiġi eliminata l-vjolenza kontra n-nisa u l-bniet: il-prevenzjoni u r-rispons għall-vjolenza kontra n-nisa u l-bniet f'kuntesti diġitali) (A/HRC/38/L.6),
–	wara li kkunsidra l-istudju tas-Servizz ta' Riċerka tal-Parlament Ewropew bit-titolu "Combating gender-based violence: Cyber violence" (Il-ġlieda kontra l-vjolenza abbażi tal-ġeneru: Il-vjolenza ċibernetika) [valutazzjoni tal-valur miżjud Ewropew],
–	wara li kkunsidra l-Indiċi tal-Ugwaljanza bejn il-Ġeneri tal-Istitut Ewropew għall-Ugwaljanza bejn is-Sessi,
–	wara li kkunsidra d-Direttiva 2012/29/UE tal-Parlament Ewropew u tal-Kunsill tal-25 ta' Ottubru 2012 li tistabbilixxi standards minimi fir-rigward tad-drittijiet, l-appoġġ u l-protezzjoni tal-vittmi tal-kriminalità, u li tissostitwixxi d-Deċiżjoni Qafas tal-Kunsill 2001/220/ĠAI[footnoteRef:2], [2:  ĠU L 315, 14.11.2012, p. 57. ] 

–	wara li kkunsidra l-Artikoli 47 u 54 tar-Regoli ta' Proċedura tiegħu,
–	wara li kkunsidra d-deliberazzjonijiet konġunti tal-Kumitat għal-Libertajiet Ċivili, il-Ġustizzja u l-Intern kif ukoll tal-Kumitat għad-Drittijiet tan-Nisa u l-Ugwaljanza bejn is-Sessi skont l-Artikolu 58 tar-Regoli ta' Proċedura,
–	wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern, kif ukoll tal-Kumitat għad-Drittijiet tan-Nisa u l-Ugwaljanza bejn is-Sessi (A9‑0000/2021),
A.	billi l-ewwel objettiv tal-Istrateġija tal-Unjoni dwar l-Ugwaljanza bejn il-Ġeneri 2020-2025 jiffoka fuq it-tmiem tal-vjolenza abbażi tal-ġeneru u tiddeskrivih bħala "waħda mill-akbar sfidi għas-soċjetajiet tagħna";
B.	billi l-vjolenza kontra n-nisa u forom oħra ta' vjolenza abbażi tal-ġeneru huma mifruxa fl-Unjoni u għandhom jinftiehmu bħala forma estrema ta' diskriminazzjoni; billi l-vjolenza abbażi tal-ġeneru għandha l-għeruq tagħha fid-distribuzzjoni inugwali tal-poter bejn in-nisa u l-irġiel, fis-sessiżmu u fl-istereotipi marbuta mal-ġeneru, li wasslu għal dominazzjoni u diskriminazzjoni kontra n-nisa mill-irġiel;
C.	billi l-vjolenza kontra n-nisa u l-vjolenza abbażi tal-ġeneru jippreżentaw forom u manifestazzjoni differenti iżda mhux reċiprokament esklużivi; billi dawk il-forom differenti ta' vjolenza spiss ikunu interkonnessi u inseparabbli mill-vjolenza offline minħabba li jistgħu jippreċeduhom, jakkumpanjawhom jew ikompluhom;
D.	billi l-fastidju online, is-cyberstalking, il-bullying ċibernetiku, it-trolling, id-diskors ta' mibegħda online, il-flaming, id-doxxing u l-abbuż sesswali bbażat fuq l-immaġnijiet huma fost l-aktar tipi komuni ta' vjolenza ċibernetika abbażi tal-ġeneru; billi xi Stati Membri adottaw leġiżlazzjoni speċifika dwar xi wħud minn dawk il-forom partikolari biss;
E.	billi, minkejja sensibilizzazzjoni dejjem akbar dwar il-fenomenu tal-vjolenza ċibernetika abbażi tal-ġeneru, in-nuqqas ta' ġbir ta' data eżawrjenti u reċenti u s-sottorappurtar ta' każijiet ta' vjolenza ċibernetika abbażi tal-ġeneru jipprevjenu valutazzjoni preċiża tal-prevalenza tagħha; billi l-valutazzjoni tal-valur miżjud Ewropew dwar il-vjolenza ċibernetika abbażi tal-ġeneru tistma li bejn 4 u 7 % tan-nisa fl-Unjoni esperjenzaw fastidju online matul l-aħħar 12-il xahar, filwaqt li bejn 1 u 3 % esperjenzaw cyberstalking;
F.	billi n-nisa jistgħu jkunu fil-mira ta' vjolenza ċibernetika jew fuq bażi individwali jew bħala membri ta' komunità speċifika; billi l-forom intersezzjonali ta' diskriminazzjoni jistgħu jaggravaw il-konsegwenzi ta' vjolenza ċibernetika abbażi tal-ġeneru;
G.	billi xi nisa, bħall-politiċi, in-nisa f'karigi pubbliċi, il-ġurnalisti, il-bloggers u d-difensuri tad-drittijiet tal-bniedem, huma partikolarment affettwati mill-vjolenza ċibernetika abbażi tal-ġeneru, u billi dan qed jikkawżalhom mhux biss dannu psikoloġiku u tbatija iżda wkoll deterrent għalihom milli jipparteċipaw b'mod diġitali fil-ħajja politika, soċjali u kulturali;
H.	billi l-vjolenza ċibernetika abbażi tal-ġeneru għandha impatt fuq is-saħħa mentali, fuq l-eżerċizzju sħiħ tad-drittijiet fundamentali u anke fuq id-demokrazija, u għandha konsegwenzi fuq is-soċjetà, inkluż impatt ekonomiku;
1.	Jissottolinja li l-vjolenza ċibernetika abbażi tal-ġeneru hija kontinwazzjoni ta' vjolenza abbażi tal-ġeneru offline u li l-ebda alternattiva ta' politika ma tkun effettiva sakemm ma tqisx din ir-realtà;
2.	Jilqa' l-Istrateġija tal-Unjoni dwar l-Ugwaljanza bejn il-Ġeneri 2020-2025 imressqa mill-Kummissjoni bħala għodda biex tiġi miġġielda l-vjolenza kontra n-nisa u l-vjolenza abbażi tal-ġeneru u jiġu indirizzati l-kawżi ewlenin tagħha;
3.	Jisħaq li l-pandemija tal-COVID-19 żiedet ir-riskju ta' vjolenza u abbuż domestiku minħabba li l-vittmi huma mġiegħla jqattgħu aktar ħin mal-awturi u għandhom it-tendenza li jkunu aktar iżolati min-networks ta' appoġġ; jistieden lill-Istati Membri jżidu l-assistenza li joffru permezz ta' postijiet ta' kenn, linji għall-għajnuna u servizzi ta' appoġġ għall-protezzjoni tal-vittmi u jiffaċilitaw ir-rapportar ta' vjolenza abbażi tal-ġeneru;
4.	Jissottolinja n-natura transnazzjonali tal-vjolenza ċibernetika abbażi tal-ġeneru, filwaqt li titqies id-dimensjoni transfruntiera tal-użu tal-ICT;
5.	Jistieden lill-Istati Membri jippromwovu s-sensibilizzazzjoni, jimplimentaw liġijiet nazzjonali dwar il-ġustizzja kriminali u politiki u programmi speċifiċi biex jipprevjenu l-vjolenza ċibernetika abbażi tal-ġeneru u jiġġieldu l-impunità għal dawk li jwettqu tali atti;
6.	Iħeġġeġ lill-Kummissjoni u lill-Istati Membri jistabbilixxu sistema affidabbli għall-ġbir regolari ta' data statistika diżaggregata u komparabbli dwar il-vjolenza abbażi tal-ġeneru, inkluża l-vjolenza ċibernetika;
7.	Jinnota li, fost l-oħrajn, l-istress, il-problemi ta' konċentrazzjoni, l-ansjetà, l-attakki ta' paniku, l-istima baxxa li persuna jkollha fiha nnifisha, id-depressjoni, id-disturb minn stress postrawmatiku, in-nuqqas ta' fiduċja u n-nuqqas ta' sens ta' kontroll, ikkawżati mill-vjolenza ċibernetika, jista' jkollhom impatt fuq is-saħħa mentali;
8.	Jissottolinja li l-vjolenza ċibernetika abbażi tal-ġeneru tiġġenera konsegwenzi psikoloġiċi, soċjali u ekonomiċi;
9.	Jistieden lill-Istati Membri jagħtu attenzjoni partikolari lin-nisa li jappartjenu għal gruppi li jitqiegħdu f'sitwazzjoni vulnerabbli fir-rigward tal-vjolenza ċibernetika abbażi tal-ġeneru u jiżviluppaw servizzi ta' appoġġ u programmi edukattivi speċifiċi ddedikati għal dawk il-gruppi speċifiċi;
10.	Jikkundanna l-fatt li l-vjolenza ċibernetika abbażi tal-ġeneru tnaqqas il-parteċipazzjoni tan-nisa fid-dibattitu pubbliku li, b'konsegwenza ta' dan, tnaqqar il-prinċipji demokratiċi tal-Unjoni; jesprimi dispjaċir għall-fatt li l-attivisti, il-ġurnalisti u l-politiċi nisa kienu partikolarment fil-mira li jiġu msikkta bl-intenzjoni li tiġi skoraġġuta l-preżenza tagħhom fl-isferi tal-ħajja politika u tat-teħid ta' deċiżjonijiet;
11.	Ifakkar li l-istereotipi marbuta mal-ġeneru huma fil-qalba tad-diskriminazzjoni sesswali u huma wieħed mill-ostakli ewlenin għad-dħul tan-nisa u tal-bniet fl-ICT u fl-oqsma diġitali; jisħaq fuq il-ħtieġa li tiġi indirizzata d-differenza bejn il-ġeneri fis-settur tal-ICT permezz tal-edukazzjoni, tal-kampanji ta' sensibilizzazzjoni u tal-promozzjoni tar-rappreżentanza tan-nisa fis-settur;
12.	Jissottolinja l-ħtieġa li jiġu protetti u appoġġjati l-vittmi ta' vjolenza ċibernetika abbażi tal-ġeneru, u li tiġi żgurata r-reparazzjoni tagħhom;
13.	Ifakkar li l-Kunsill għandu jikkonkludi b'mod urġenti r-ratifika mill-Unjoni tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-"Konvenzjoni ta' Istanbul") abbażi ta' adeżjoni wiesgħa mingħajr ebda limitazzjoni, u jippromwovi r-ratifika, l-implimentazzjoni malajr u xierqa tagħha, u l-infurzar mill-Istati Membri kollha; jissottolinja li l-Konvenzjoni ta' Istanbul hija l-aktar trattat internazzjonali komprensiv li jindirizza l-kawżi ewlenin tal-vjolenza abbażi tal-ġeneru f'kull forma tagħha; jenfasizza li din is-sejħa ma tneħħi xejn mis-sejħa għall-adozzjoni ta' att legali tal-Unjoni dwar il-ġlieda kontra l-vjolenza abbażi tal-ġeneru iżda, pjuttost, tikkomplementaha;
14.	Jafferma bil-qawwa l-impenn tiegħu, kif diġà esprima qabel, li jindirizza l-vjolenza abbażi tal-ġeneru u għall-ħtieġa li jkun hemm direttiva komprensiva li tkopri kull forma tagħha bħala l-aħjar mod biex tintemm il-vjolenza abbażi tal-ġeneru;
15.	Jitlob lill-Kunsill jattiva l-klawżola "passerelle" billi jadotta deċiżjoni li tidentifika l-vjolenza abbażi tal-ġeneru bħala qasam ta' kriminalità partikolarment serja b'dimensjoni transfruntiera skont it-tielet subparagrafu tal-Artikolu 83(1) tat-Trattat dwar il-Funzjonament tal-Unjoni Ewropea (TFUE);
16.	Jitlob li l-Kummissjoni tippreżenta, mingħajr dewmien żejjed, abbażi tal-ewwel subparagrafu tal-Artikolu 83(1) tat-TFUE, proposta għal att li jistabbilixxi miżuri għall-ġlieda kontra l-vjolenza ċibernetika abbażi tal-ġeneru wara r-rakkomandazzjonijiet stabbiliti fl-Anness ta' dan l-abbozz ta' rapport; jindika li dik il-proposta ma għandhiex iddgħajjef l-isforzi biex tiġi identifikata l-vjolenza abbażi tal-ġeneru bħala qasam ġdid ta' kriminalità partikolarment serja b'dimensjoni transfruntiera skont it-tielet subparagrafu tal-Artikolu 83(1) tat-TFUE, jew kwalunkwe att legali derivat dwar il-vjolenza abbażi tal-ġeneru kif mitlub mill-Parlament fis-sejħiet preċedenti tiegħu;
17.	Jagħti istruzzjonijiet lill-President tiegħu biex jgħaddi din ir-riżoluzzjoni kif ukoll ir-rakkomandazzjonijiet fl-anness lill-Kummissjoni u lill-Kunsill.

RAKKOMANDAZZJONIJIET LILL-KUMMISSJONI DWAR IL-KONTENUT TAL-PROPOSTA MITLUBA DWAR IL-ĠLIEDA KONTRA L-VJOLENZA ABBAŻI TAL-ĠENERU: VJOLENZA ĊIBERNETIKA
Rakkomandazzjoni 1 dwar l-objettiv tad-direttiva li għandha tiġi adottata

L-objettiv tad-direttiva għandu jkun li tistabbilixxi regoli minimi dwar id-definizzjoni tar-reat ta' vjolenza ċibernetika abbażi tal-ġeneru u sanzjonijiet relatati, li tistabbilixxi miżuri biex tippromwovi u tappoġġja l-azzjoni tal-Istati Membri fil-qasam tal-prevenzjoni ta' dak ir-reat u miżuri biex tipproteġi, tappoġġja u tiżgura r-reparazzjoni għall-vittmi.

Rakkomandazzjoni 2 dwar il-kamp ta' applikazzjoni u d-definizzjonijiet

- liema reati? 

L-inklużjoni tat-terminu "kriminalità tal-informatika" fl-Artikolu 83(1) tat-TFUE tista' tkopri wkoll reati mwettqa kontra networks ta' komunikazzjoni elettronika jew sistemi ta' informazzjoni jew bl-użu tagħhom, u forom serji ta' vjolenza online abbażi tal-ġeneru b'dimensjoni transfruntiera jistgħu jaqgħu taħt il-kamp ta' applikazzjoni ta' "kriminalità tal-informatika" skont it-tifsira tal-Artikolu 83(1) tat-TFUE.

Minbarra dan, jistgħu jiġu stabbiliti miżuri li għandhom l-għan li jipprevjenu l-vjolenza ċibernetika abbażi tal-ġeneru u li jgħinu lill-vittmi abbażi tal-Artikolu 83(1) tat-TFUE minħabba li huma aċċessorji għall-objettiv ewlieni tad-direttiva.  

Il-kamp ta' applikazzjoni għandu jkopri kwalunkwe forma ta' vjolenza abbażi tal-ġeneru mwettqa, assistita jew aggravata parzjalment jew kompletament bl-użu tal-ICT, bħal mobiles u smartphones, l-internet, il-pjattaformi tal-midja soċjali jew l-email, kontra mara minħabba li hija mara, jew taffettwa lin-nisa b'mod sproporzjonat. 

Għalkemm mhuwiex possibbli li tiġi ppreżentata tipoloġija eżawrjenti tal-forom differenti ta' vjolenza ċibernetika abbażi tal-ġeneru minħabba li qed tevolvi b'mod kostanti u qed jitfaċċaw forom ġodda, għandhom jissemmew u jiġu definiti t-tipi li ġejjin: 

-	fastidju online (inkluż: bullying ċibernetiku, riċeviment mhux mitlub ta' materjal sesswalment espliċitu, fastidju morali);
-	cyberstalking;
-	Ksur tal-privatezza relatat mal-ICT (inkluż l-aċċess, il-kondiviżjoni u l-manipulazzjoni ta' data jew immaġnijiet privati, inkluża data intima mingħajr kunsens, abbuż sesswali bbażat fuq l-immaġnijiet u divulgazzjoni mhux kunsenswali ta' immaġnijiet sesswali, doxxing, serq ta' identità);
-	il-kontroll jew is-sorveljanza mill-bogħod (inkluż permezz ta' apps ta' spjunaġġ fuq apparati mobbli);
-	theddid (inkluż theddid dirett u theddid ta' vjolenza, estorsjoni, estorsjoni sesswali, rikatt);
-	diskors ta' mibegħda sessista (inkluż: il-pubblikazzjoni u l-kondiviżjoni ta' kontenut vjolenti, l-użu ta' kummenti u insulti sessisti jew abbażi tal-ġeneru, l-abbuż tan-nisa talli esprimew il-fehmiet tagħhom stess u talli rrifjutaw avvanzi sesswali);
-	promozzjoni ta' suwiċidju jew anoressija u komportamenti li jikkawżaw ħsara psikika;
-	ħsara fil-kompjuters lil fajls, programmi, apparati, attakki fuq siti web u fuq mezzi oħra ta' komunikazzjoni diġitali;
-	aċċess illegali għal messaġġi bil-mobile, bil-posta elettronika, b'messaġġerija istantanja jew għal kontijiet tal-midja soċjali;
-	ksur tal-projbizzjonijiet ta' komunikazzjoni imposti permezz ta' ordnijiet ġudizzjarji,
-	vjolenza diretta.

- liema vittmi?  

Il-kamp ta' applikazzjoni personali tal-proposta għandu jkopri l-vittmi kollha ta' vjolenza ċibernetika abbażi tal-ġeneru b'rikonoxximent speċifiku ta' forom intersezzjonali ta' diskriminazzjoni u vittmi li jipparteċipaw fil-ħajja pubblika.

Rakkomandazzjoni 3 dwar miżuri ta' prevenzjoni

L-Istati Membri għandhom jiżviluppaw serje ta' miżuri sabiex tiġi evitata l-vjolenza ċibernetika abbażi tal-ġeneru: 

-	programmi edukattivi u ta' sensibilizzazzjoni li jinvolvu lill-atturi u lill-partijiet ikkonċernati rilevanti kollha biex jindirizzaw il-kawżi ewlenin tal-vjolenza ċibernetika abbażi tal-ġeneru, fil-kuntest ġenerali tal-vjolenza abbażi tal-ġeneru sabiex isiru bidliet fl-attitudnijiet soċjali u kulturali u jitneħħew l-istereotipi marbuta mal-ġeneru, filwaqt li tiġi promossa mġiba responsabbli fuq il-midja soċjali u jiżdied il-litteriżmu dwar l-użu sikur tal-internet;
-	riċerka dwar vjolenza ċibernetika abbażi tal-ġeneru (kawżi, prevalenza, impatt);
-	l-edukazzjoni, il-litteriżmu u l-ħiliet diġitali, inkluż fil-kurrikuli tal-iskejjel, sabiex  jiġi promoss fehim imtejjeb tat-teknoloġiji diġitali u t-tisħiħ tal-pożizzjoni tal-utenti, tittejjeb l-inklużjoni diġitali, jiġi żgurat ir-rispett għad-drittijiet fundamentali, tiġi eliminata kwalunkwe inugwaljanza bejn il-ġeneri fl-aċċess għat-teknoloġiji u tiġi żgurata d-diversità bejn il-ġeneri fis-settur tat-teknoloġija, b'mod partikolari fl-iżvilupp ta' teknoloġiji ġodda;
-	l-iżvilupp ta' kooperazzjoni bejn l-Istati Membri għall-finijiet tal-iskambju ta' informazzjoni, ta' għarfien espert u tal-aħjar prattiki, b'mod partikolari permezz tan-Network Ewropew għall-Prevenzjoni tal-Kriminalità (EUPCN);
-	l-appoġġ lill-organizzazzjonijiet tas-soċjetà ċivili li jaħdmu fil-qasam tal-prevenzjoni tal-vjolenza abbażi tal-ġeneru,
-	il-promozzjoni ta' taħriġ iffukat għall-prattikanti u għal professjonisti oħra, inkluż fis-servizzi soċjali u fl-aġenziji tal-infurzar tal-liġi;
-	kooperazzjoni multidixxiplinari u bejn il-partijiet ikkonċernati, inkluż ma' kumpaniji tat-teknoloġija, fornituri ta' servizzi ta' hosting u awtoritajiet kompetenti, dwar l-aħjar prattiki biex tiġi indirizzata l-vjolenza abbażi tal-ġeneru f'konformità mad-drittijiet fundamentali.

Rakkomandazzjoni 4 dwar il-protezzjoni tal-vittmi, l-appoġġ għalihom u l-kumpens tagħhom

Il-Kummissjoni u l-Istati Membri għandhom jieħdu l-azzjonijiet li ġejjin, li kollha għandhom ikunu ċċentrati fuq il-vittmi u jkollhom approċċ intersezzjonali:

-	jippromwovu taħriġ speċifiku għall-prattikanti u għall-professjonisti li jittrattaw vittmi ta' vjolenza ċibernetika abbażi tal-ġeneru, inklużi l-awtoritajiet tal-infurzar tal-liġi, il-persunal soċjali, tat-tfal u tal-kura tas-saħħa, u l-membri tal-ġudikatura; Programmi ta' taħriġ madwar l-Unjoni jistgħu jiġu implimentati fil-qafas tal-programmi tal-Ġustizzja u taċ-Ċittadini, l-Ugwaljanza, id-Drittijiet u l-Valuri; b'mod partikolari, għandha ssir enfasi fuq il-vittimizzazzjoni sekondarja u kif din għandha tiġi evitata, fuq id-dimensjoni doppja tal-vjolenza abbażi tal-ġeneru (online/offline) u fuq id-diskriminazzjoni intersezzjonali;
-	l-iffaċilitar tal-aċċess għall-informazzjoni u l-iżvilupp ta' servizzi speċifiċi għall-vittmi ta' vjolenza ċibernetika (linji għall-għajnuna, postijiet ta' kenn);
-	l-iffaċilitar ta' rapporti mill-vittmi, li jippermettulhom jiksbu ordnijiet ta' protezzjoni, u l-iżvilupp ta' mekkaniżmi ta' rimedju b'miżuri ta' kumpens adegwati;
-	l-iżvilupp ta' mekkaniżmi ta' kooperazzjoni bejn l-atturi rilevanti, bħall-ġudikatura, il-prosekuturi pubbliċi, l-aġenziji tal-infurzar tal-liġi, l-awtoritajiet lokali u reġjonali u l-OSĊ.

Rakkomandazzjoni 5 dwar il-prosekuzzjoni u l-kriminalizzazzjoni tal-vjolenza ċibernetika abbażi tal-ġeneru

Abbażi tad-definizzjoni msemmija fir-Rakkomandazzjoni 1, il-kriminalizzazzjoni tal-vjolenza ċibernetika abbażi tal-ġeneru għandha tqis il-kriterji li ġejjin: 

-	il-forom ta' vjolenza ċibernetika abbażi tal-ġeneru li għandhom jiġu kriminalizzati mill-Istati Membri (biex jiġu koperti wkoll fażijiet preċedenti taċ-ċiberkriminalità - inċitament, għajnuna, tħajjir u tentattiv);
-	penali minimi u massimi (ħabs u multi);
-	l-investigazzjoni u l-prosekuzzjoni transfruntiera;
-	ċirkostanzi aggravanti, skont il-profil tal-vittmi nisa u bniet (l-isfruttament ta' karatteristiċi speċifiċi, vulnerabbiltajiet tan-nisa u tal-bniet online); 
-	approċċ iċċentrat fuq il-vittmi u intersezzjonali.

Rakkomandazzjoni 6 dwar il-ġbir u r-rapportar tad-data

Il-Kummissjoni u l-Istati Membri għandhom jiġbru u jippubblikaw data diżaggregata u komparabbli dwar il-vjolenza ċibernetika abbażi tal-ġeneru, b'mod partikolari dwar il-forom differenti ta' vjolenza ċibernetika abbażi tal-ġeneru, mhux biss abbażi ta' rapporti dwar l-infurzar tal-liġi iżda wkoll fuq l-esperjenzi tan-nisa. 

Il-Kummissjoni għandha tippreżenta rapport fuq bażi regolari lill-Parlament Ewropew u lill-Kunsill li jivvaluta sa liema punt l-Istati Membri ħadu miżuri skont id-direttiva proposta.

Sfond u ġustifikazzjoni tal-proposta

Il-vjolenza abbażi tal-ġeneru, kemm offline kif ukoll online, għandha għeruq fondi fl-inugwaljanzi strutturali li nsibu fis-soċjetà tagħna. Għadha mistura fis-silenzju u tibqa' wieħed mill-aktar każijiet ta' ksur serju tad-drittijiet tal-bniedem. Il-vjolenza abbażi tal-ġeneru għadha mifruxa u għandha impatt kbir fuq il-vittmi, il-familji tagħhom, u l-komunitajiet. Is-sitwazzjoni hija aggravata aktar minn preġudizzji u stereotipi marbuta mal-ġeneru u l-manifestazzjoni kontinwa ta' relazzjonijiet ta' poter storikament mhux ugwali. Il-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul) tirrikonoxxi din in-natura strutturali tal-vjolenza abbażi tal-ġeneru. Għalhekk, mhuwiex fattur wieħed, iżda bosta – jiġifieri kulturali, legali, ekonomiċi u politiċi – li jikkontribwixxu biex jaggravaw il-vjolenza abbażi tal-ġeneru fis-soċjetà tagħna. 

Fl-era diġitali tal-lum, l-Internet u l-ICT qed joħolqu spazji diġitali soċjali ġodda b'mod mgħaġġel u qed jittrasformaw kif l-individwi jiltaqgħu, jikkomunikaw u jinteraġixxu. Il-forom online u ffaċilitati mill-ICT ta' vjolenza abbażi tal-ġeneru saru dejjem aktar komuni, b'mod partikolari bl-użu, kuljum u kullimkien, ta' pjattaformi tal-midja soċjali u applikazzjonijiet tekniċi oħra. Il-vjolenza ċibernetika kontra n-nisa hija forma ta' vjolenza abbażi tal-ġeneru. Il-vjolenza ċibernetika tinkludi l-fastidju online, is-cyberstalking, l-abbuż bl-immaġnijiet mhux kunsenswali, id-diskors ta' mibegħda sessista u forom oħra.

Madankollu, il-vjolenza ċibernetika abbażi tal-ġeneru mhijiex forma ġdida ta' vjolenza, iżda hija kontinwazzjoni ta' vjolenza abbażi tal-ġeneru offline. Din għandha impatt qawwi fuq id-drittijiet u l-libertajiet fundamentali tal-individwi, fuq id-dinjità tagħhom u fuq ħajjithom fil-livelli kollha, inklużi s-saħħa fiżika, emozzjonali u mentali tagħhom, il-benesseri kif ukoll l-iżvilupp soċjali, ekonomiku u professjonali tagħhom. Il-vittmi jesperjenzaw livelli ogħla ta' ansjetà, stress, depressjoni, trawma, attakki ta' paniku, telf ta' stima fihom infushom u sens ta' nuqqas ta' setgħa fil-kapaċità tagħhom li jirrispondu għall-abbuż. Xi gruppi ta' nisa, inklużi attivisti u difensuri tad-drittijiet tal-bniedem, nisa fil-politika, ġurnalisti, bloggers, nisa li jagħmlu parti minn minoranzi etniċi, nisa leżbjani, bisesswali u transġeneru, u nisa b'diżabilità huma partikolarment fil-mira ta' vjolenza ffaċilitata mill-ICT. Approċċ intersezzjonali huwa kruċjali biex wieħed jifhem il-forom speċifiċi ta' diskriminazzjoni li jaffettwaw lill-vittmi ta' vjolenza ċibernetika abbażi tal-ġeneru. Ir-realtà turi wkoll li l-ilħna u l-parteċipazzjoni tan-nisa bħala ċittadini diġitali attivi spiss jiġu ċċensurati minn vjolenza ċibernetika abbażi tal-ġeneru, u dan l-effett dissważiv spiss isir realtà. 

Il-Parlament irrikonoxxa l-importanza li jintemmu l-vjolenza u l-vjolenza abbażi tal-ġeneru kontra n-nisa permezz ta' diversi riżoluzzjonijiet u talab azzjonijiet legali u ta' politika biex jiġi miġġieled il-fenomenu. L-inizjattivi tal-Parlament li ġejjin jirriflettu dan it-tħassib: 
-	Fir-riżoluzzjoni tiegħu tat-12 ta' Settembru 2017 dwar il-proposta għal deċiżjoni tal-Kunsill dwar il-konklużjoni, mill-Unjoni Ewropea, tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza kontra n-nisa u l-vjolenza domestika, il-Parlament saħaq li għandhom jittieħdu miżuri biex jiġi indirizzat il-fenomenu emerġenti tal-vjolenza abbażi tal-ġeneru online, inklużi l-bullying, il-fastidju u l-intimidazzjoni, b'mod partikolari mmirati lejn in-nisa żgħażagħ u l-bniet u l-persuni LGBTI,
-	Fir-riżoluzzjoni tiegħu tat-3 ta' Ottubru 2017 dwar il-ġlieda kontra ċ-ċiberkriminalità, il-Parlament enfasizza l-ħtieġa ta' definizzjonijiet legali armonizzati komuni taċ-ċiberkriminalità, inkluż l-abbuż sesswali u l-isfruttament tat-tfal online, il-fastidju ċibernetiku u l-attakki ċibernetiċi,
-	Fir-riżoluzzjoni tiegħu tas-26 ta' Ottubru 2017 dwar il-ġlieda kontra l-fastidju u l-abbuż sesswali fl-UE, il-PE fakkar li hemm bżonn ta' azzjoni ewlenija kontra forom emerġenti ta' vjolenza, eż. fiċ-ċiberspazju, u enfasizza li l-fastidju online tan-nisa speċjalment fuq il-midja soċjali jwassal għal forom oħra ta' vjolenza kontra n-nisa u l-bniet,
-	Fir-riżoluzzjoni tiegħu tas-17 ta' April 2018 dwar l-għoti tas-setgħa lin-nisa u l-bniet permezz tas-settur diġitali, il-Parlament fakkar li l-modi diġitali ta' komunikazzjoni jikkontribwixxu għaż-żieda fid-diskors ta' mibegħda u fit-theddid kontra n-nisa u li l-forom varji ta' vjolenza ċibernetika kontra n-nisa għadhom mhumiex legalment rikonoxxuti. Għalhekk, il-Parlament appella għal aktar koordinazzjoni fost l-UE u l-Istati Membri sabiex jiġu miġġielda r-reati transfruntiera ffaċilitati mit-teknoloġija, eż. it-traffikar tal-bnedmin, il-fastidju online u s-cyberstalking, u appella lill-Istati Membri biex jinkludu forom ġodda ta' vjolenza ċibernetika fil-kodiċijiet kriminali tagħhom,
-	Fis-26 ta' April 2018, il-kumitat FEMM adotta abbozz ta' rapport li jipproponi miżuri għall-ġlieda kontra l-fastidju morali u l-fastidju sesswali, inkluż online,
-	Fir-riżoluzzjoni tiegħu tat-28 ta' Novembru 2019 dwar l-adeżjoni tal-UE għall-Konvenzjoni ta' Istanbul u l-miżuri l-oħra biex tiġi miġġielda l-vjolenza abbażi tal-ġeneru,
-	Fir-riżoluzzjoni tiegħu tal-21 ta' Jannar 2021 dwar l-Istrateġija tal-UE għall-Ugwaljanza bejn il-Ġeneri, il-Parlament laqa' l-miżuri proposti mill-Kummissjoni biex tiġi indirizzata l-vjolenza ċibernetika li taffettwa b'mod sproporzjonat lin-nisa u l-bniet (inkluż il-fastidju online, il-bullying ċibernetiku u d-diskors ta' mibegħda sessista), b'mod partikolari attivisti, politiċi nisa u figuri pubbliċi oħra li jieħdu sehem fid-diskors pubbliku. Huwa ħeġġeġ ukoll lill-Istati Membri u lill-UE jadottaw aktar miżuri, inklużi miżuri leġiżlattivi vinkolanti, biex jiġġieldu dawn il-forom ta' vjolenza fil-qafas ta' Direttiva dwar il-prevenzjoni u l-ġlieda kontra kull forma ta' vjolenza kontra n-nisa, u li l-Istati Membri jingħataw appoġġ fl-iżvilupp ta' għodod ta' taħriġ għas-servizzi involuti fl-istadji kollha, mill-prevenzjoni u l-protezzjoni għall-prosekuzzjoni, bħall-forza tal-pulizija u s-sistema ġudizzjarja, flimkien mas-settur tal-informazzjoni u l-komunikazzjoni, filwaqt li jiġu ssalvagwardjati wkoll d-drittijiet fundamentali online,
-	Fir-riżoluzzjoni tiegħu tal-21 ta' Jannar 2021 dwar tnaqqis tad-disparità bejn il-ġeneri fil-qasam diġitali: il-parteċipazzjoni tan-nisa fl-ekonomija diġitali,
-	Fir-riżoluzzjoni tiegħu tal-11 ta' Frar 2021 dwar l-isfidi għad-drittijiet tan-nisa fl-Ewropa fil-futur: aktar minn 25 sena wara d-Dikjarazzjoni u l-Pjattaforma ta' Azzjoni ta' Beijing, il-Parlament talab lill-Istati Membri u lill-Kummissjoni jadottaw miżuri speċifiċi biex jeqirdu l-vjolenza ċibernetika, inkluż il-fastidju online, il-bullying ċibernetiku u d-diskors ta' mibegħda misoġinistika.

Bażi ġuridika

Il-bażi ġuridika ta' din l-inizjattiva leġiżlattiva huwa l-Artikolu 83(1) tat-Trattat dwar il-Funzjonament tal-Unjoni Ewropea (TFUE). It-terminu "kriminalità tal-informatika" fl-Artikolu 83(1) tat-TFUE jista' jkopri reati mwettqa kontra networks ta' komunikazzjoni elettronika jew sistemi ta' informazzjoni, jew permezz tagħhom. Mit-Trattat ta' Lisbona, kien hemm evoluzzjoni fit-terminoloġija rilevanti u t-termini "ċiberkriminalità" u "kriminalità tal-informatika" issa qed jintużaw wieħed flok l-ieħor. Forom serji ta' vjolenza abbażi tal-ġeneru online b'dimensjoni transfruntiera jistgħu jaqgħu taħt il-kamp ta' applikazzjoni ta' "kriminalità tal-informatika" skont it-tifsira tal-Artikolu 83(1) tat-TFUE.
Għall-partijiet tal-proposta li għandhom l-għan li jippromwovu u jappoġġjaw l-azzjoni tal-Istati Membri fil-qasam tal-prevenzjoni tal-kriminalità u l-miżuri għall-protezzjoni, l-appoġġ u l-iżgurar tar-reparazzjoni għall-vittmi, l-Artikolu 84 tat-TFUE jista' jkun rilevanti wkoll.  Madankollu, jekk il-miżuri preventivi previsti jitqiesu bħala anċillari għall-kriminalizzazzjoni tal-vjolenza ċibernetika, iż-żieda ta' bażi ġuridika speċifika ma tkunx meħtieġa. 

Spjegazzjoni tar-rakkomandazzjonijiet proposti

Ir-rakkomandazzjonijiet stabbiliti fl-anness tar-Riżoluzzjoni jinkludu l-elementi li ġejjin: l-objettiv tad-Direttiva; il-kamp ta' applikazzjoni u d-definizzjonijiet; il-miżuri preventivi; il-protezzjoni u l-appoġġ u r-reparazzjoni tal-vittmi; il-prosekuzzjoni u l-kriminalizzazzjoni tal-vjolenza ċibernetika abbażi tal-ġeneru u l-ġbir u r-rapportar tad-data. 
L-objettiv tad-Direttiva huwa li tistabbilixxi regoli minimi dwar id-definizzjoni tar-reat ta' vjolenza ċibernetika abbażi tal-ġeneru u sanzjonijiet relatati, li tistabbilixxi miżuri biex tippromwovi u tappoġġja l-azzjoni tal-Istati Membri fil-qasam tal-prevenzjoni ta' dan ir-reat kif ukoll miżuri biex tipproteġi, tappoġġja u tiżgura r-reparazzjoni għall-vittmi. Il-co-rapporteurs ta' din l-inizjattiva jqisu li l-UE ma għandhiex qafas legali biex tiġġieled il-vjolenza abbażi tal-ġeneru, u f'dan il-każ, b'mod aktar speċifiku, il-vjolenza ċibernetika abbażi tal-ġeneru, u biex tipproteġi u tappoġġja lill-vittmi. 
Kif iddikjarat fir-Riżoluzzjoni hemm diversi definizzjonijiet ta' vjolenza ċibernetika abbażi tal-ġeneru iżda ma hemm l-ebda waħda legali miftiehma fuq livell internazzjonali. Għal din ir-raġuni, ir-rakkomandazzjoni dwar il-kamp ta' applikazzjoni u d-definizzjonijiet tħalli lill-Kummissjoni tipproponi definizzjoni speċifika li tista' tkopri kwalunkwe forma ta' vjolenza abbażi tal-ġeneru mwettqa, megħjuna jew aggravata parzjalment jew kompletament bl-użu tal-ICT kontra mara minħabba li hija mara, jew taffettwa lin-nisa b'mod sproporzjonat. Din il-proposta hija bbażata fuq id-definizzjoni użata mir-Rapporteur Speċjali tan-Nazzjonijiet Uniti dwar il-vjolenza kontra n-nisa, fir-rapport tagħha tal-2018 dwar il-vjolenza online. 
Il-miżuri preventivi proposti huma marbuta mal-kawżi ewlenin tal-vjolenza abbażi tal-ġeneru, inkluża l-vjolenza ċibernetika. Għal din ir-raġuni huma jiffokaw b'mod partikolari fuq l-edukazzjoni, is-sensibilizzazzjoni, it-tneħħija tal-istereotipi marbuta mal-ġeneru u l-promozzjoni tar-riċerka. Il-miżuri jirrikjedu wkoll kooperazzjoni multidixxiplinari u bejn il-partijiet ikkonċernati, inkluż mal-fornituri ta' servizzi ta' hosting, kollaborazzjoni ma' kumpaniji tat-teknoloġija dwar l-aħjar prattiki biex tiġi indirizzata l-vjolenza ċibernetika abbażi tal-ġeneru f'konformità mad-drittijiet fundamentali.
Sabiex jiġu protetti u appoġġjati l-vittmi ta' vjolenza ċibernetika abbażi tal-ġeneru, il-proposta l-ewwel tiddikjara liema kategoriji ta' vittmi għandhom jiġu kkunsidrati. L-intenzjoni hija li tkun komprensiva kemm jista' jkun filwaqt li jitqiesu l-intersezzjonalità u l-ħtiġijiet speċifiċi tal-vittmi. Imbagħad il-proposta tinkludi diversi azzjonijiet biex jiġu implimentati l-protezzjoni u l-appoġġ tal-vittmi. Issir enfasi partikolari fuq il-ħtieġa li jittejjeb u jiġi ffaċilitat ir-rapportar u li tiġi evitata vittimizzazzjoni sekondarja. It-taħriġ tal-operaturi fil-qasam tal-ġustizzja u ta' dawk il-professjonisti li se jkunu f'kuntatt mal-vittmi huwa kruċjali biex jintlaħaq dan l-għan. 
Flimkien ma' dawn l-azzjonijiet hemm servizzi ta' appoġġ speċifiċi li jridu jiġu implimentati jew li jridu żviluppati biex ikopru wkoll il-vittmi ta' vjolenza ċibernetika abbażi tal-ġeneru (linji għall-għajnuna, postijiet ta' kenn).
Element ieħor tal-inizjattiva leġiżlattiva huwa relatat mal-liġi kriminali u l-prosekuzzjoni ta' vjolenza ċibernetika abbażi tal-ġeneru. L-UE jeħtiġilha tkun tista' tistabbilixxi regoli minimi biex tiżgura l-prosekuzzjoni ta' vjolenza ċibernetika abbażi tal-ġeneru. Ir-rakkomandazzjoni inkluża fl-anness ma tispeċifikax ir-reati u l-aggravazzjonijiet kollha possibbli, peress li l-iżvilupp mgħaġġel tat-teknoloġiji diġitali jista' jiġġenera forom ġodda ta' vjolenza ċibernetika. Dan jagħti lill-Kummissjoni sett ta' kriterji biex tiddefinixxi dawn ir-reati. 
Madankollu l-co-rapporteurs iqisu li l-imġiba li ġejja għandha titqies li tistabbilixxi l-lista ta' reati fil-kuntest ta' vjolenza ċibernetika abbażi tal-ġeneru:

-	Fastidju ċibernetiku (inkluż: fastidju online, riċeviment mhux mitlub ta' materjali sesswalment espliċiti, fastidju morali),
-	Cyberstalking,
-	Ksur tal-privatezza relatat mal-ICT (inkluż l-aċċess, il-kondiviżjoni u l-manipulazzjoni ta' data jew immaġnijiet privati, inkluża data intima mingħajr kunsens, abbuż sesswali bbażat fuq l-immaġnijiet u divulgazzjoni mhux kunsenswali ta' immaġnijiet sesswali, doxxing, serq ta' identità),
-	Il-kontroll jew is-sorveljanza mill-bogħod (inkluż permezz ta' apps ta' spjunaġġ fuq apparati mobbli),
-	Theddid (inkluż theddid dirett u theddid ta' vjolenza, estorsjoni, estorsjoni sesswali, rikatt),
-	Diskors ta' mibegħda sessista (inklużi: il-pubblikazzjoni u l-kondiviżjoni ta' kontenut vjolenti, l-użu ta' kummenti u insulti sessisti jew abbażi tal-ġeneru, l-abbuż tan-nisa talli esprimew il-fehmiet tagħhom stess u talli rrifjutaw avvanzi sesswali),
-	Promozzjoni ta' suwiċidju jew anoressija u komportamenti li jikkawżaw ħsara psikika,
-	Ħsara fil-kompjuters lil fajls, programmi, apparati, attakki fuq siti web u fuq mezzi oħra ta' komunikazzjoni diġitali,
-	Aċċess illegali għal messaġġi bil-mobile, bil-posta elettronika, b'messaġġerija istantanja jew għal kontijiet tal-midja soċjali,
-	Ksur tal-projbizzjonijiet ta' komunikazzjoni adottati b'riżoluzzjoni ġudizzjarja,
-	Vjolenza diretta.
Fl-aħħar nett, l-inizjattiva tissottolinja l-ħtieġa li jkun hemm strateġija ċara dwar il-ġbir u r-rapportar ta' data diżaggregata u komparabbli mill-awtoritajiet ikkonċernati. Jekk l-UE trid li jkollha qafas xieraq biex tiġġieled il-vjolenza abbażi tal-ġeneru, inkluż il-vjolenza ċibernetika, jew il-vjolenza kontra n-nisa b'mod ġenerali, din jeħtiġilha tkun tista' tiġbor u tippubblika data dwar il-forom differenti ta' vjolenza ċibernetika abbażi tal-ġeneru. Flimkien mad-data ppreżentata mill-Istati Membri, il-Kummissjoni għandha tippreżenta fuq bażi regolari rapport lill-Parlament Ewropew u lill-Kunsill dwar l-implimentazzjoni tad-Direttiva inklużi miżuri/emendi potenzjali biex tittejjeb.

Konklużjoni

Il-vjolenza abbażi tal-ġeneru, inkluża l-vjolenza ċibernetika, għadha tikber bi sfidi soċjetali differenti, kif ġie osservat reċentement matul il-kriżi relatata mat-tifqigħa tal-COVID-19, u hemm nuqqas ta' rieda politika biex issir prijorità. Il-kisba tal-ugwaljanza bejn il-ġeneri tfisser l-qerda ta' kull forma ta' vjolenza abbażi tal-ġeneru u t-tneħħija tal-ostakli li jipprevjenu lin-nisa milli jirrealizzaw bis-sħiħ id-drittijiet tagħhom. Hemm firxa wiesgħa ta' approċċi biex tiġi indirizzata l-vjolenza ċibernetika abbażi tal-ġeneru fl-Istati Membri. Minbarra n-nuqqas ta' definizzjoni armonizzata u approċċ komuni, xi problemi u sfidi oħra jinkludu: sottorappurtar, għarfien pubbliku u tal-infurzar tal-liġi limitat, appoġġ insuffiċjenti għall-vittmi, kif ukoll riċerka u għarfien limitati dwar il-fenomenu. Għalhekk, sabiex tingħata spinta ġdida lill-qerda tal-vjolenza abbażi tal-ġeneru, kemm offline kif ukoll online, jeħtiġilna nkunu lesti li neżaminaw il-kawżi sottostanti tal-vjolenza abbażi tal-ġeneru, is-sistemi li ffaċilitawha u l-fatturi li jaggravaw din il-vjolenza. Il-kawżi ewlenin tat-tipi kollha ta' vjolenza abbażi tal-ġeneru huma l-istess u din hija r-raġuni għaliex għandna bżonn liġijiet u politiki li jindirizzawhom b'mod olistiku. Il-Konvenzjoni ta' Istanbul hija għalhekk l-aktar trattat internazzjonali komprensiv li jifforma qafas legali għall-protezzjoni tan-nisa u l-bniet minn kull forma ta' vjolenza u għall-prevenzjoni, il-prosekuzzjoni u l-eliminazzjoni tal-vjolenza kontrihom. Filwaqt li r-ratifika tal-Konvenzjoni għadha mblukkata fil-Kunsill, l-UE ma għandhiex tistenna, minħabba li kull jum li nistennew iwassal għal vittmi ġodda ta' vjolenza abbażi tal-ġeneru. L-inizjattiva leġiżlattiva proposta għandha l-għan li tindirizza dan il-fenomenu.  Din tuża approċċ olistiku sabiex tikkriminalizza ċerta mġiba iżda wkoll biex tappoġġja u tipproteġi lill-vittmi ta' dik l-imġiba. 

